***21/162 sjednica Vijeća HLJK-a***

***Vijeće Hrvatske ljekarničke komore na svojoj je sjednici dana 24. studenog 2022. raspravljalo i donijelo odluke o:***

* Izvješću Predsjednice Komore o radu Komore od sjednice Vijeća održane 28. rujna 2022.,
* Donošenju Odluke o dopuni Dnevnog reda sjednice Glavne skupštine Hrvatske ljekarničke komore,
* Donošenju prijedloga Programa rada Komore za 2023. godinu,
* Donošenju prijedloga Financijskog plana Komore za 2023.godinu,
* Donošenju Plana stručnog usavršavanja za 2023. godinu,
* Donošenju Odluke o produženju važenja Odluke o stavljanju van snage odredbe članka 10.a stavka 7. Pravilnika o sadržaju, rokovima i postupku stručnog usavršavanja magistara farmacije za vrijeme pandemije COVID-19 u Republici Hrvatskoj,(ukidanje ograničenja broja bodova koji se mogu sakupiti godišnje putem on-line edukacija),
* Donošenju Odluke o produženju važenja Odluke o privremenom uvođenju šireg raspona bodova za postojeće online edukacije i privremenom izjednačavanju online stručnih skupova sa stručnim skupovima za vrijeme pandemije COVID-19 u Republici Hrvatskoj,
* Donošenju Odluke o maksimalnom broju bodova i članarina koje članovi mogu biti oslobođeni u jednom licencnom razdoblju,

Predsjednica Komore Ana Soldo, izvijestila je članove Vijeća Komore o najvažnijim aktivnostima koje je provodila Hrvatska ljekarnička komora od rujna 2022. s posebnim naglaskom na:

* Ministarstvo zdravstva

Hrvatska ljekarnička komora je u suradnji sa Sektorom za primarnu zdravstvenu zaštitu i zdravstveni turizam te predstavnicima Koordinacije hrvatske obiteljske medicine održala niz sastanaka na temu problematike propisivanja i izdavanja lijekova na privatni liječnički recept te problema s propisivanjem i izdavanjem supstitucijske terapije.

Projekti iz sektora zdravstva prihvaćeni u Nacionalnom planu za oporavak i otpornost (dalje u tekstu: NPOO) su pred kraj prve faze provedbe projekata. Ministarstvo zdravstvo kao nositelj projekta provodi završne procijene dokumentacije o nabavi te drugih dokumenata koji su postavljeni kao indikatori provedbe kako bi se ispunili fazni rokovi predviđeni NPOO-om. Svi projekti kasne cca 18 mjeseci s realizacijom prve faze, no takav je slučaj i s drugim projektima unutar sektora zdravstva i drugim Ministarstvima. Vjeruje se da će doći do prolongiranja predviđenih rokova kako bi se projekti mogli realizirati. Dodatni problem se pojavio u tumačenju dokumenta u dijelu iznosa PDV-a kao priznatog troška te će gotovo svi projekti imati izazov u realizaciji postavljenih ciljeva i definiranih indikatora realizacije.

* Hrvatski zavod za zdravstveno osiguranje

Na inicijativu Komore organiziran je sastanak s predstavnicima proizvođača ljekarničkih aplikacija i predstavnicima Službe za lijekove i Sektora za informatiku HZZO-a kako bi se prezentirali problemi koji se očekuju u svakodnevnom radu ljekarni nakon uvođenja EURA.

Komora je prethodno pripremila popis potencijalnih problema tE ih uputila HZZO-u kako bi dobili što konkretnije odgovore.

Zavod se obvezao poslati sve potrebne dokumente, upute te odgovore na pitanja koja smo im uputili. Prema informacijama koje su prezentirane na sastanku, sve potrebne izmjene će biti spremne prije 01.01.2023. godine te će G8 i HZZO poslati sve potrebne upute kako bi se ljekarne mogle pripremiti za uvođenje EURA.

U skladu s odredbama Temeljnog Kolektivnog ugovora za službenike i namještenike u javnim službama („Narodne novine“ broj 56/22.) kojim je utvrđeno povećanje osnovice za izračun plaća zaposlenih u javnim službama, Odlukom o izmjenama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja u djelatnostima primarne zdravstvene zaštite, korigirane su cijene zdravstvene zaštite u dijelu kalkulativnog iznosa koji se odnosi na vrijednost rada.

* Projekt cijepljenja protiv gripe

Komora je i ove godine organizirala cijepljenje protiv gripe u ljekarnama.

Za projekt su se prijavile 43 ljekarne koje su samostalno osigurale suradnju s liječnikom koji je provodio cijepljenje. Za potrebe provedbe projekta, Komora je u suradnji s MZ-om, HZJZ-om i CEZIH-om osigurala pristup EVAC I eCEZDLIH sustavu kako bi ljekarne mogle nesmetano naručivati pacijente i upisivati cijepljenja u nacionalnu bazu cijepljenih osoba. Također su u suradnji s HZJZ-om osigurane dovoljne količine cjepiva protiv gripe za rizične pacijente.

Namjera je bila organizirati i cijepljenje protiv pneumokokne bolesti, no HZJZ je neočekivano ostao bez doza besplatnog cjepiva te je projekt prebačen za sljedeću godinu.

*Izvješće Predsjednice Komore možete vidjeti ovdje*

Na prošloj sjednici Vijeća dana 28. rujna 2022., članovi Vijeća su donijeli odluku o vremenu i dnevnom redu sjednice Glavne Skupštine Komore.

O najavljenoj sjednici Glavne Skupštine za 10. prosinca 2022. Komora je putem elektroničke pošte obavijestila zastupnike te zatražila očitovanje o načinu održavanja sjednice.

Kako se većina zastupnika Glavne skupštine odredila za održavanje elektroničke sjednice, predloženo je članovima Vijeća da prihvate održavanje sjednice elektroničkim putem, a sukladno Poslovniku Glavne Skupštine Hrvatske ljekarničke komore.

Članovi Vijeća su prihvatili održavanje sjednice Glavne skupštine elektroničkim putem.

Članovi Vijeća Komore su većinom glasova prihvatili prijedlog Programa rada Hrvatske ljekarničke komore za 2023.

O prijedlogu Programa Komore raspravljat će zastupnici na sjednici Glavne Skupštine dana 10. prosinca 2022.

Članovi Vijeća Komore su većinom glasova prihvatili prijedlog Financijskog plana Hrvatske ljekarničke komore za 2023.

O prijedlogu Financijskog plana Hrvatske ljekarničke komore raspravljat će zastupnici na sjednici Glavne Skupštine dana 10. prosinca 2022.

Članovi Vijeća Komore su jednoglasno prihvatili prijedlog Plana stručnog usavršavanja Hrvatske ljekarničke komore za 2023.

*Prijedlog Plana stručnog usavršavanja Hrvatske ljekarničke komore za 2023. možete vidjeti ovdje*

Članovi Vijeća su jednoglasno donijeli odluku o daljnjem stavljanju van snage odredbe kojom magistar farmacije putem on-line tečaja može sakupiti najviše 3 boda godišnje.“. Navedena odredba bit će van snage do dana proglašenja prestanka epidemije COVID-19 u Republici Hrvatskoj.

*Odluku možete vidjeti ovdje*

Članovi Vijeća su većinom glasova donijeli odluku o produženju važenja Odluke o privremenom uvođenju šireg raspona bodova za postojeće on line edukacije i privremenom izjednačavanju on line stručnih skupova sa stručnim skupovima za vrijeme pandemije COVID-19 u Republici Hrvatskoj

*Odluku možete vidjeti ovdje*

Članovi Vijeća Komore jednoglasno su donijeli Odluku o maksimalnom broju bodova i članarina koje članovi mogu biti oslobođeni u jednom licencnom razdoblju

*Odluku možete vidjeti ovdje*